b"\n_START_ARTICLE_\nMiquel Valls i Maseda\n_START_SECTION_\nBiografia\n_START_PARAGRAPH_\nValls va n\xc3\xa9ixer el 28 de setembre de 1943 a la ciutat de Barcelona i hi va morir el 22 de setembre de 2019 als 75 anys. Es llicenci\xc3\xa0 en Ci\xc3\xa8ncies Econ\xc3\xb2miques per la Universitat de Barcelona, m\xc3\xa0ster en Gesti\xc3\xb3 Gerencial per l'Escola d'Alta Direcci\xc3\xb3 i Administraci\xc3\xb3 (EADA), i diplomat en Direcci\xc3\xb3 d'Empreses per l'Institut d'Estudis Superiors d'Empresa (IESE)._NEWLINE_Valls inici\xc3\xa0 la seva implicaci\xc3\xb3 en la Cambra de Comer\xc3\xa7, Ind\xc3\xbastria i Navegaci\xc3\xb3 de Barcelona l'any 1996. Dos anys despr\xc3\xa9s va passar a formar part del seu Comit\xc3\xa8 Executiu sota la responsabilitat de l'\xc3\xa0rea de delegacions. L'any 2002 assum\xc3\xad la presid\xc3\xa8ncia, despr\xc3\xa9s de conc\xc3\xb3rrer en l'elecci\xc3\xb3 sense compet\xc3\xa8ncia. Tamb\xc3\xa9 va assumir la presid\xc3\xa8ncia del Consell General de Cambres de Catalunya, la vicepresid\xc3\xa8ncia del Consejo Superior de C\xc3\xa1maras de Comercio, Industria y Navegaci\xc3\xb3n de Espa\xc3\xb1a i de l'Associaci\xc3\xb3 de Cambres de Comer\xc3\xa7 del Mediterrani (ASCAME). Aix\xc3\xad mateix, fou membre del comit\xc3\xa8 espanyol de la Chambre de Commerce Internationale (CCI)._NEWLINE_Per altra banda, va ser membre del Comit\xc3\xa8 Executiu de la Fira de Barcelona i president de la Comissi\xc3\xb3 Econ\xc3\xb2mica. Tamb\xc3\xa9 va formar part del Consell d'Administraci\xc3\xb3 de la Fira i la seva Pon\xc3\xa8ncia Estrat\xc3\xa8gica. sent vicepresident del Consell General._NEWLINE_Exerc\xc3\xad funcions executives en el grup familiar d'empreses Valls, que operaven en el sector metal\xc2\xb7l\xc3\xbargic, entre 1970 i 1984. A partir de 1985 fins al 2000 pass\xc3\xa0 a ser el President Executiu de Comercial DVP (despr\xc3\xa9s Acciai Speciali Terni), tamb\xc3\xa9 involucrada en el mateix sector._NEWLINE_Des de l'any 1970, fou membre del Consell d'Administraci\xc3\xb3 de Fichet SA. Fou president de Fichet Industria SL per un temps des de 1996. L'any 2000 s'incorpor\xc3\xa0 a la Junta Directiva de Mutual Midat Cyclops, i des del 2001 fou membre de la Comissi\xc3\xb3 Permanent, fins a ser el seu President._NEWLINE_Va participar com a membre del Consell d'Administraci\xc3\xb3 de la Corporaci\xc3\xb3 Catalana de Comunicaci\xc3\xb3 (antics propietaris del diari Avui) i com a patr\xc3\xb3 de la Fundaci\xc3\xb3 Conservatori del Liceu._NEWLINE_El Govern de la Generalitat de Catalunya li va concedir la Creu de Sant Jordi l'11 d'abril de 2017."